VDS sodba Psp 19/2002
Sodna praksa Višjega delovnega in socialnega sodišča, 2003-05-16

pravica do invalidnine - invalidska pokojnina

Za uživalce pokojnin po mednarodnih sporazumih se glede na določbo 2. odst. 176. čl. ZPIZ pogoji za pridobitev pravice do invalidnine ugotavljajo po 56. čl. ZPIZ. Za telesno okvaro zaradi bolezni po 153. čl. ZPIZ uživalci pridobijo pravico do invalidnine, če ta znaša najmanj 50% in če hkrati s pokojninsko dobo pokrivajo tretjino razdobja od dopolnjenih 20 let starosti do nastanka telesne okvare. Ker je tožnik na dan nastanka telesne okvare v višini 50% dopolnil 55 let starosti in ima v Sloveniji le 7 let in 5 mesecov pokojninske dobe, namesto 11 let in 8 mesecev, ne izpolnjuje pogojev za pridobitev pravice do invalidnine.

Pritožbi se ugodi, sodba sodišča prve stopnje se spremeni tako, da se izrek glasi:

"Toženi zahtevek tožnika na razveljavitev odločb toženca št. 24-144761 z dne 1.10.1996 in št. I-144761 z dne 8.8.1997 ter na priznanje pravice do invalidnine za telesno okvaro se zavrne."

Sodišče prve stopnje je s I. točko izreka tožnikovemu tožbenemu zahtevku na razveljavitev odločb toženca št. 24-144761 z dne 1.10.1996 in št. I-144761 z dne 8.8.1997 ugodilo tako, da je z II. točko izreka ugotovilo, da je pri tožniku od 16.5.1997 dalje podana 50% telesna okvara zaradi poškodbe izven dela in mu priznalo pravico do invalidnine, katero je tožniku dolžan izplačevati toženec od 16.5.1997 dalje v višini 4.607,23 SIT na mesec, skupaj z vsemi pripadajočimi uskladitvami. S III. točko izreka pa je odločilo, da je toženec dolžan tožniku izplačati do sedaj zapadle obroke v roku 8 dni po pravnomočnosti te sodbe, v prihodnje dospevajoče zneske invalidnine pa izplačevati v mesečnih zneskih za nazaj, skupaj z vsemi uskladitvami. Sodbo izpodbija toženec smiselno zaradi nepravilne uporabe materialnega prava. Navaja, da ugotovitvam o obstoju telesne okvare, stopnji, datumu in vzroku nastanka telesne okvare ne more oporekati, ker temelji odločitev na izvedenskem mnenju invalidske komisije II. stopnje. Pač pa tožnik za ugotovljeno telesno okvaro ne more pridobiti pravice do invalidnine, ker v Sloveniji nima potrebne pokojninske dobe. Sklicuje se na določbo 153., 23. in 176. člena ZPIZ in navaja, da je tožnik do nastanka telesne okvare 16.5.1997 dopolnil 55 let starosti ter 7 let, 5 mesecev in 16 dni pokojninske dobe, kar ne predstavlja tretjine razdobja od dopolnjenih 20 let starosti do nastanka telesne okvare. Pritožba je utemeljena. Sodišče prve stopnje je ugotovilo, da je tožnik delovni invalid I. kategorije invalidnosti in da ima po odločbi toženca št. 24-144761 z dne 2.4.1993 od 10.3.1993 dalje pravico do sorazmernega dela invalidske pokojnine. Pravna podlaga pri odločanju o pravici do invalidnine je zato 153. člen Zakona o pokojninskem in invalidskem zavarovanju (Ur.l. RS št. 12/92, s spremembami, v nadaljevanju ZPIZ) v zvezi s 23. in 176. členom ZPIZ, na kar pravilno opozarja toženec. V tožnikovem primeru gre nedvomno za zavarovanca po 23. členu ZPIZ, po katerem so osebe, ki so bile obvezno zavarovane za vse primere zavarovanja, zavarovane za invalidnost in telesno okvaro kot posledico bolezni ali poškodbe izven dela še po prenehanju delovnega razmerja oziroma lastnosti, na podlagi katere so bile obvezno zavarovane, če ob nastanku invalidnosti oziroma telesne okvare izpolnjujejo pogoj pokojninske dobe za pridobitev pravic ali so uživalci starostne ali invalidske pokojnine. Ker pa je tožnik uživalec sorazmernega dela invalidske pokojnine, je pri ugotavljanju pogojev za priznanje pravice do invalidnine, potrebno upoštevati določbo 176. člena ZPIZ. Po tej določbi uživalcem pokojnin po mednarodnih sporazumih o socialni varnosti, ki prejemajo pokojnino v sorazmernem delu, in ki uživajo tudi pravice do drugih denarnih prejemkov iz pokojninskega in invalidskega zavarovanja, gredo ti prejemki v delu, ki ustreza sorazmernemu delu pokojnine. To pa glede na izrecno določbo 2. odst. te določbe, ne velja za invalidnine. Tudi tem uživalcem pokojnine se zato pogoji za pridobitev pravice do invalidnine po 153. členu ZPIZ, ugotavljajo po 56. členu ZPIZ, torej ali s pokojninsko dobo pokrivajo tretjino razdobja od dopolnjenih 20 let starosti do nastanka telesne okvare. Na dan nastanka telesne okvare 16.5.1997 in glede na starost 55 let za tožnika predstavlja eno tretjino razdobja od dopolnjeni 20 let starosti do nastanka telesne okvare 11 let in 8 mesecev, česar pa ne izpolnjuje, saj je do tedaj v Sloveniji dopolnil le 7 let, 5 mesecev in 16 dni. Ker tožnik s to pokojninsko dobo ne pokriva tretjine razdobja od dopolnjenih 20 let starosti do nastanka telesne okvare, ne izpolnjuje pogoja 56. člena ZPIZ v zvezi s 153. členom ZPIZ za pridobitev pravice do invalidnine. Iz navedenih razlogov je bilo potrebno pritožbi toženca ugoditi in izpodbijano sodbo na podlagi 358. člena Zakona o pravdnem postopku (Ur.l. RS št. 26/99, s spremembo) spremeniti tako, kot je razvidno iz izreka.

ZPIZ člen 23,  56,  153,  176,  23,  56,  153,  176.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.